section_heading: Nixonovo predsjedništvo
paragraph_text: SSSR je, pak, plašeći se američko-kineskoga saveza, reagirao pomirljivijom politikom prema SAD, pogotovo u oblasti nuklearnoga razoružanja. Pod Nixonovom vladom su sklopljeni važni sporazumi o razoružanju, a dvije supersile su intenzivirale proces koji se naziva detant – smanjivanje napetosti u hladnom ratu, koji je upravo u Nixonovo doba najviše izgubio u intenzitetu. U svibnju 1972. godine Nixon je posjetio Moskvu gdje su tada zaključeni pregovori o smanjenju raketnoga naoružanja a postignut je i sporazum SALT I (Strategic Arms Limitation Talks) te je potpisan memorandum o osnovnim načelima američko–sovjetskih odnosa, što je označilo početak detanta u odnosima dvaju supersila.